บาทเปิด 29.95/99 บาทต่อดอลลาร์ อ่อนค่า
เงินบาทเปิดตลาด 29.95/99 บาทต่อดอลลาร์ แนวโน้มอ่อนค่าหลังดอลล์แข็ง ให้กรอบวันนี้ 29.90-30.05 บาทต่อดอลลาร์
17 ก.พ. 2564

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.95/99 บาท/ดอลลาร์ อ่อนค่าจากเย็นวานที่ปิดตลาดที่ระดับ 29.88 บาท/ดอลลาร์
เงินบาทวันนี้ยังมีแนวโน้มอ่อนค่าได้บ้าง จากทิศทางของดอลลาร์สหรัฐที่ปรับแข็งค่าขึ้น แต่คงต้องดูว่าเงินบาทจะผ่านแนวต้านที่ 30.00 บาท/ดอลลาร์ ไปได้หรือไม่
"ตอนนี้ดอลลาร์มีแนวโน้มแข็งค่า ช่วงนี้สินทรัพย์เสี่ยงลงไปค่อนข้างเยอะ" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 29.90-30.05 บาท/ดอลลาร์